b'\n_START_ARTICLE_\nGallenfelsi\n_START_PARAGRAPH_\nGallenfelsi so bili plemi\xc5\xa1ka rodbina baronov, ki je na Slovenskem bivala med 16. in 19. stoletjem, ko je po mo\xc5\xa1ki liniji izumrla. Prvi baron Gallenfels je bil Janez Jakob, ki je o\xc4\x8ditno na Kranjsko pri\xc5\xa1el leta 1656, ko je zaprosil za sprejem v kranjsko de\xc5\xbeelanstvo; umrl je leta 1665. Rodbina je dala ve\xc4\x8d pomembnih voja\xc5\xa1kih poveljnikov in cerkvenih dostojanstvenikov v Vojvodini Kranjski. Dva sinova Janeza Jakoba barona Gallenfelsa sta padla v bojih s Turki: Karel pri obrambi Dunaja leta 1683 in Franc Herman v bitki pri Slankamnu leta 1691. Tudi njun brat Jakob Sigmund je imel pomembno voja\xc5\xa1ko funkcijo, Rudolf fran\xc4\x8di\xc5\xa1kanski opat, Jurij Andrej, \xc5\xbeupnik in operoz ter Janez Andrej kapitan na Bledu. Sinovi slednjega so bili Franc Genuin, Karel (jezuit in spovednik portugalske kraljice), Albert (dominikanski prior), Anton (opat v samostanu Sti\xc4\x8dna), Ludvik (fran\xc4\x8di\xc5\xa1kanski provincial), Jakob Sigmund (\xc5\xbeupnik v \xc5\xa0entvidu pri Sti\xc4\x8dni) in Janez Daniel, ki je nasledil o\xc4\x8deta kot kapitan in zakupnik na gradu Bled in blejskega gospostva. Janeza je nasledil sin Eusebius baron Gallenfels, ki je imel pet sinov in \xc5\xa1tiri h\xc4\x8derke in ki je kmalu umrl in ga je nasledila vdova Agnes Rebekka. Leta 1776 je posest prevzel njen sin Janez Ignac baron Gallenfels._NEWLINE_Gallenfelsi so na slovenskem posedovali posestva Dvorec Golnik (1688-1822), Blejski grad (1677-1721), Grad Podvin (1721-1799), Grad Zaprice ter gospo\xc5\xa1\xc4\x8dino Gallenhofen pri Slovenj Gradcu . Eden za zgodovino pomembnej\xc5\xa1ih predstavnikov rodbine je bil spreten voj\xc5\xa1\xc4\x8dak in diplomat baron Franc Genuin Gallenfels (1680-1742).'